དབུས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཞོན་དོན་གྲུབ་ལྷ་དར་ལགས་དང་དྲུང་ཆེ་ཚེ་རིང་ཆོས་སྐྱིད་ལགས་འདི་ཟླའི་ཚེས་༢༤ཉིན་ཨ་རི་ཀེ་ལི་ཕོ་ནིཡའི་མངའ་སྡེ་སེན་ཕེན་རན་སི་ཀོ་གནས་སྡོད་བོད་མི་ཁག་དང་མཇལ་འཕྲད་ཞུས་ཡོད།ཚོགས་གཞོན་དང་དྲུང་ཆེ་གཉིས་ནས་བོད་ཀྱི་གནས་དོན་དང་རང་དབང་འཐབ་རྩོད་ཀྱི་ལས་འགུལ་གྱི་གནས་འབབ་སྐོར་འགྲེལ་བཤད་གང་ལེགས་གནང་ཡོད།ཚོགས་གཞོན་གྱི་གསུང་གསལ།བོད་མི་ཚོ་ལ་ལས་འགན་གལ་ཆེ་གསུམ་ཡོད།དང་པོ་དེ་བོད་རང་བཙན་སླར་གསོ་ཡིན།གཉིས་པ་དེ་བོད་མིའི་ངོ་བོ་སྲུང་སྐྱོབ་བྱ་རྒྱུ་ཡིན།གསུམ་པ་མ་འོངས་བོད་ཀྱི་ཆེད་གྲ་སྒྲིག་བྱེད་རྒྱུ་དེ་ཡིན་གསུངས་ཏེ་དོན་མཚན་དེ་གསུམ་ཐོག་འགྲེལ་བཤད་རྒྱས་པོ་ཁུངས་འཕེར་གནང་ཡོད།